SET ปิดเช้าร่วงกว่า 12 จุด TRUE ซื้อขายสูงสุด บ่ายคาดแกว่งไซต์เวย์
SET ปิดเช้าลบ 12.30 จุด หรือ 0.81% มาที่ 1,507.58 จุด มูลค่าซื้อขายที่ 24,376.25 ล้านบาท บ่ายคาดดัชนีหุ้นไทยจะแกว่งไซต์เวย์อิงแดนลบแต่คงไม่ลงลึก พร้อมให้แนวต้าน 1,525 จุด
7 พ.ค. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (7 พ.ค.) ลบ 12.30 จุด หรือ 0.81% มาที่ 1,507.58 จุด สูงสุดที่ 1,521.86 จุด ต่ำสุดที่ 1,503.69 จุด มูลค่าซื้อขายที่ 24,376.25 ล้านบาท
นายณัฐชาต เมฆมาสิน ผู้อำนวยการฝ่ายวิเคราะห์หลักทรัพย์ บล.ทรินีตี้ เปิดเผยถึงตลาดหุ้นไทยเช้านี้ปรับตัวลงสอดคล้องกับตลาดหุ้นอื่นในภูมิภาคที่ส่วนใหญ่อยู่ในแดนลบ ขณะที่ตลาดบ้านเราได้หุ้นในกลุ่มแบงก์ช่วยพยุงดัชนีไว้หลังจากที่ปรับตัวลงไปมากและทำให้มี Downside จำกัด โดยราคาหลายตัวถือว่าไม่แพงมากนัก รวมถึงหุ้นในกลุ่มโรงพยาบาลที่ยังช่วยประคองดัชนีไว้หลังจากที่งบของบริษัท โรงพยาบาลบำรุงราษฎร์ จำกัด (มหาชน) หรือ BH ออกมาดีเกิดคาด
สำหรับปัจจัยนอกประเทศ เริ่มคลายความกังวลหลังกรีซสามารถชำระหนี้ดอกเบี้ยได้ 200 ล้านยูโรให้กับ IMF ได้ และทาง ECB ขยายวงเงินช่วยเหลือให้กรีซ 2,000 ล้านยูโร อย่างไรก็ตาม ยังต้องจับตาดูในวันที่ 11 พ.ค.นี้ว่าผลการประชุมรมว.คลังของยูโรโซนจะมอบความช่วยเหลือให้กรีซที่เป็นรูปธรรมมากขึ้นน้อยเพียงใด
ส่วนเรื่อง Bond yield ของสหรัฐที่ปรับตัวขึ้นเป็นเวลา 1 สัปดาห์ติดต่อกัน ส่งผลเชิงลบต่อประเทศเกิดใหม่ โดยนักลงทุนอาจย้ายเงินทุนกลับไปได้ สำหรับถ้อยแถลงของประธานธนาคารกลางสหรัฐ (FED) ในเรื่องของดอกเบี้ย มองว่าไม่มีมูลเท่าไร เพราะเมื่อไรที่ตัวเลขเงินเฟ้อของสหรัฐยังไม่ถึงเป้าหมาย คาดว่าไม่น่าจะรีบขึ้นอัตราดอกเบี้ย
แนวโน้มการลงทุนบ่ายนี้ คาดว่าดัชนีหุ้นไทยจะแกว่งไซต์เวย์อิงแดนลบแต่คงไม่ลงลึก พร้อมให้แนวต้าน 1,525 จุด
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
TRUE มูลค่าการซื้อขาย 3,125.22 ล้านบาท ปิดที่ 11.10 บาท ลดลง 0.50 บาท
SLP มูลค่าการซื้อขาย 2,313.09 ล้านบาท ปิดที่ 2.54 บาท จากราคาขาย IPO 2.16 บาท
KTB มูลค่าการซื้อขาย 1,922.65 ล้านบาท ปิดที่ 19.60 บาท เพิ่มขึ้น 0.10 บาท
KBANK มูลค่าการซื้อขาย 1,163.77 ล้านบาท ปิดที่ 202.00 บาท เพิ่มขึ้น 1.00 บาท
TASCO มูลค่าการซื้อขาย 941.05 ล้านบาท ปิดที่ 13.30 บาท ลดลง 2.20 บาท